Gemeenskap ontken brandstigting by skoolKatlehong Primary School in Ekurhuleni (Foto: Panyaza Lesufi/Twitter) Die departement van onderwys in Gauteng het toegegee dat brandstigting by Katlehong Primary School moontlik nie die gemeenskap se handewerk was nie. Die gemeenskap het laat weet dat hulle nie enigiemand mobiliseer het om ŉ brand te stig by die skool nie en die skoolhoof is ook van mening dat dit moontlik nie die gemeenskap was nie. Steve Mabona, woordvoerder van die departement, het gesê die brandstigting is vermoedelik ŉ enkele lid van die gemeenskap wat op sy eie gewerk het. “Dit is belangrik om te noem dat die gemeenskap onderneem het om ons te help om die misdadiger op te spoor.” Slegs twee graad R-klasse is afgebrand, en die betrokke leerders sal by twee klasse in die skool geakkommodeer word. Klasse hervat na verwagting Dinsdag by die skool. “Ons ondersteun die gemeenskap se standpunt en sal hulle en die polisie gevolglik help om die oortreder aan te keer,” het LUR Panyaza Lesufi gesê. “Die realiteit is egter dat ons nie geld het om die skool te herstel nie. Ons is reeds besig met ŉ ondersoek om te bepaal wat ons kan red.” Maroela Media het vroeër berig Lesufi het die gemeenskap van Katlehong in Ekurhuleni veroordeel ná brandstigting by ŉ plaaslike laerskool, vermoedelik tydens betogings oor kragonderbrekings. Lesufi het in daardie stadium gesê sy departement sal nie weer die skool bou nie.